Initiativ fra Kongeriget Nederlandene med henblik på vedtagelse af Rådets forordning om ændring af forordning (EF) nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område

(2002/C 311/09)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 61, litra c), og artikel 67, stk. 1,

under henvisning til initiativ fra Kongeriget Nederlandene(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Inden for rammerne af Fællesskabets mål om gradvist at indføre et område med frihed, sikkerhed og retfærdighed, hvor der er fri bevægelighed for personer, blev forordning (EF) nr. 44/2001(4) vedtaget den 22. december 2000 og trådte i kraft den 1. marts 2002.

(2) Forordning (EF) nr. 44/2001 indeholder regler om retternes kompetence i sager om individuelle arbejdsaftaler. Især indeholder artikel 20 i nævnte forordning en regel om retternes kompetence i sager, der er anlagt af en arbejdsgiver. Domme, der er afsagt i overensstemmelse med artikel 20, anerkendes og fuldbyrdes i henhold til samme forordning.

(3) På grund af visse vanskeligheder, der er opstået i grænseoverskridende arbejdsforhold, er det blevet nødvendigt at ændre artikel 20 i forordning (EF) nr. 44/2001. Ifølge nogle medlemsstaters arbejdsretlige bestemmelser vedrørende ophævelse af en arbejdsaftale har arbejdsgiverne mulighed for at anmode om ophævelse ved retsafgørelse i stedet for afskedigelse, og i nogle tilfælde er ophævelse ved retsafgørelse obligatorisk. Ophævelse ved retsafgørelse indebærer fordele for både arbejdstager og arbejdsgiver.

(4) Under hensyn til princippet om arbejdskraftens frie bevægelighed og med henblik på at forbedre betingelserne for ophævelse ved retsafgørelse skal arbejdsgiveren have mulighed for at anlægge sag ved retterne på det sted, hvor arbejdstageren sædvanligvis udfører sit arbejde. Der består særlig snævre bånd mellem disse retter og tvisten, idet tilknytningskriteriet sædvanligvis er det samme, når det drejer sig om at fastlægge, hvilken lovgivning der finder anvendelse, og da disse retter generelt har de bedste muligheder for at indhente oplysninger -

UDSTEDT FØLGENDE FORORDNING:

Artikel 1

Følgende stykke indsættes i artikel 20 i forordning (EF) nr. 44/2001: "1a. En arbejdsgiver kan også anlægge sag om ophævelse af en arbejdsaftale ved retten på det sted, hvor arbejdstageren sædvanligvis udfører sit arbejde, eller såfremt arbejdstageren ikke sædvanligvis udfører sit arbejde i et bestemt land, ved retten på det sted, hvor den virksomhed, som har antaget ham, er beliggende."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EFT C ...

(2) EFT C ...

(3) EFT C ...

(4) EFT L 12 af 16.1.2001, s. 1. Senest ændret ved Kommissionens forordning (EF) nr. 1496/2002 (EFT L 225 af 22.8.2002, s. 13).